Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. L-ewwel erba' kategoriji ta' prodotti koperti mit-tikketta tal-enerġija l-ġdida mill-1 ta' Marzu 2021 huma (i) l-fridges u l-freezers, inkluż il-fridges tal-inbid, (ii) il-magni tal-ħasil tal-platti, (iii) il-magni tal-ħasil tal-ħwejjeġ u l-magni tal-ħasil u tat-tnixxif tal-ħwejjeġ, u (iv) is-settijiet tat-televiżjoni (u monitors esterni oħra, bħall-unitajiet tal-wiri tal-kompjuters, li huma koperti b'tikketta għall-ewwel darba). Barra minn hekk, se tiddaħħal tikketta ġdida għal “fridges kummerċjali” – grupp ġdid ta' prodotti għall-apparati refriġeranti użati fil-ħwienet u fil-magni tal-bejgħ. Mill-1 ta' Settembru 2021, it-tikketti l-ġodda se japplikaw ukoll għall-bozoz tad-dawl u għal-lampi b'sorsi tad-dawl fissi. Ir-Regolament Qafas dwar it-tikkettar tal-enerġija jipprevedi li l-grupp li jmiss ta' prodotti li jrid jiġi indirizzat se jinkludi (i) l-magni tat-tnixxif, (ii) il-ħiters tal-post lokali, (iii) il-kundizzjonaturi tal-arja, (iv) l-apparati tat-tisjir, (v) l-unitajiet tal-ventilazzjoni, (vi) l-unitajiet refriġeraturi professjonali, (vii) il-ħiters tal-ispazju u tal-ilma, u (viii) l-bojlers tal-fjuwil solidu. Il-ħidma preparatorja għar-regolamentazzjoni ta' dawn il-prodotti għadha fi stadju bikri. Stħarriġ tal-Ewrobarometru fl-2019 juri li 93% tal-popolazzjoni tirrikonoxxi t-tikketta tal-enerġija tal-UE u 79 % tal-konsumaturi jiġu influwenzati minnha fl-għażliet tax-xiri tagħhom. Il-manifatturi jafu b'din l-influwenza fuq l-għażliet tal-konsumaturi u għalhekk jixtiequ jqiegħdu prodotti fis-suq li jkunu tal-ogħla kategorija possibbli meta mqabbla mal-kompetituri. Filwaqt li l-kumpaniji għandhom ħafna raġunijiet differenti għall-investiment fir-riċerka u l-innovazzjoni, it-tikketta tal-enerġija tipprovdi indikazzjoni ċara lill-konsumaturi liema kumpaniji jinsabu fuq quddiem fejn tidħol il-manifattura tal-aktar prodotti effiċjenti fl-użu tal-enerġija. Biex joħroġ fid-dieher kemm saret innovazzjoni fl-effiċjenza enerġetika tul dawn l-aħħar snin, nistgħu nqabblu l-evoluzzjoni tal-klassifikazzjonijiet tal-prodotti; madwar żewġ terzi tal-fridges u tal-magni tal-ħasil tal-ħwejjeġ mibjugħa fl-2006 kellhom tikketta A. U sal-2017, aktar minn 90% ta' dawk mibjugħa kellhom tikketti A+, A++ jew A+++. Filwaqt li t-tikketta tal-enerġija tal-UE tagħti għajnuna ċara u trasparenti lill-konsumaturi waqt l-għażliet tax-xiri tagħhom, ir-regoli tal-UE dwar l-ekodisinn huma maħsubin aktar għall-manifatturi għax jistabbilixxu standards minimi għall-prodotti mqiegħda fis-suq tal-UE. Il-benefiċċji stmati[1] tat-tikketti tal-enerġija u tal-miżuri tal-ekodisinn kkombinati f'daqqa se joħolqu ffrankar tal-enerġija primarja sal-2030 ta' madwar 230 Mtoe (miljun tunnellata ta' ekwivalenti ta' żejt) fis-sena. Dan hu l-ekwivalenti għall-konsum tal-enerġija finali annwali ta' Spanja u l-Polonja f'daqqa. Għall-konsumaturi, dan ifisser iffrankar medju sa €285 kull sena fil-kontijiet tal-enerġija domestiċi tagħhom. Ngħidu aħna, b'mod speċifiku għall-magni tal-ħasil tal-platti, hu stmat li l-użu annwali tal-enerġija jkun terz inqas sal-2030 minn kemm ikun mingħajr dawn il-miżuri, u dan jirrappreżenta ffrankar ta' 80 kWh kull sena; u l-użu aktar effiċjenti tal-ilma jipprovdi ffrankar ta' 476 miljun m3 ta' ilma kull sena, jiġifieri l-ekwivalenti ta' 190,000 pixxina Olimpika b'fond ta' 2 metri. Għall-fridges u l-freezers, il-konsum annwali tal-enerġija jkun 64% inqas sal-2030. Barra minn hekk, fl-2020, id-dħul addizzjonali tan-negozji minħabba miżuri tal-ekodisinn u t-tikkettar tal-enerġija hu €66 biljun, u jista' jiżdied għal €91 biljun sal-2030. L-impjiegi relatati żdiedu b'aktar minn 930,000 sal-2020 u jistgħu jilħqu madwar 1.26 miljun sal-2030. Il-bidliet fit-tikketta nħolqu bi proċess rigoruż u trasparenti għalkollox, bl-involviment mill-qrib tal-partijiet ikkonċernati u tal-Istati Membri fl-istadji kollha. Wara “studju preparatorju” fid-dettall li stħarreġ l-aspetti tekniċi, ekonomiċi, ambjentali u soċjali ta' kull grupp ta' prodotti, saret konsultazzjoni estensiva mal-partijiet ikkonċernati (inkluż l-industrija, organizzazzjonijiet tal-konsumatur, NGOs ambjentali, ir-rappreżentanti tal-Istati Membri, eċċ.) għal kull grupp ta' prodotti. Il-kunċett tal-Kummissjoni ġie diskuss f'aktar dettall mill-esperti u mbagħad intlaħaq qbil dwaru mir-rappreżentanti tal-Istati Membri. Fl-aħħar nett, il-Parlament Ewropew u l-Kunsill kellhom perjodu ta' xahrejn biex iqajmu l-oġġezzjonijiet tagħhom. Il-bidliet li daħlu fis-seħħ fl-1 ta' Marzu 2021 jikkonċernaw ir-Regolamenti li ġejjin adottati mill-Kummissjoni f'Marzu 2019: Il-manifatturi kienu involuti fil-proċess u ġew infurmati dwar il-bidliet. Mill-perspettiva tal-konsumaturi, it-tikketta l-ġdida, fil-prinċipju diġà ilha applikabbli minn Novembru 2020, u għalhekk il-konsumaturi li xtraw il-prodotti fl-aħħar xhur sabu 2 tikketti fuq l-imballaġġ (l-antika u l-ġdida). Il-bejjiegħa bl-imnut għandhom 14-il jum tax-xogħol wara l-1 ta' Marzu 2021 biex ibiddlu t-tikketti fuq l-ixkafef tagħhom fil-ħwienet u online. Hemm ukoll xi eżenzjonijiet. Pereżempju, il-mudelli li ma tkomplewx wara l-1 ta' Novembru 2020 (iżda li jkun għadhom għall-bejgħ) se jkunu jistgħu jżommu t-tikketta l-antika għal perjodu ta' 9 xhur. Bl-użu mifrux tal-ismartphones fost il-konsumaturi, il-kodiċi QR fuq it-tikketti l-ġodda tal-enerġija li jwassal lill-utenti direttament fil-paġna tal-prodott fil-bażi tad-data EPREL (ir-Reġistru Ewropew tal-Prodotti għat-Tikkettar tal-Enerġija) għall-UE kollha. B'hekk se tkun aktar faċli biex il-konsumaturi jaċċessaw informazzjoni addizzjonali li ma tkunx fuq it-tikketta. Ngħidu aħna, għal fridge, din l-informazzjoni tista' tinkludi d-dimensjonijiet tal-mudell, dettalji dwar il-bozza ta' ġo fiha, it-tip ta' kompartimenti u l-volum individwali tagħhom, u l-garanzija minima offruta mill-fornitur. Maż-żmien, din il-bażi tad-data se tiffaċilita wkoll it-tqabbil dirett tal-prodotti. Se tkun utli wkoll biex l-awtoritajiet tas-sorveljanza tas-suq f'kull pajjiż tal-UE jaċċessaw il-bażi tad-data u tgħinhom jivverifikaw li l-manifatturi qed jikkonformaw mar-regoli. Għal aktar informazzjoni Ara l-istqarrija għall-istampa - IP/21/818 [1] Iċ-ċifri stmati huma pprovduti mill-istudju tal-2019 dwar il-Kontabbiltà tal-Impatt tal-Ekodisinn, li għadu ma ġiex ippubblikat mill-Kummissjoni Ewropea. Dan l-istudju jippreżenta r-riżultati aġġornati ta' kontabbiltà komprensiva tal-impatti tal-miżuri tal-ekodisinn u tat-tikkettar tal-enerġija fuq il-konsum tal-enerġija, l-impatti soċjoekonomiċi (l-impjiegi), il-kompetittività industrijali (id-dħul) u l-iżvilupp tat-teknoloġija, tul il-perjodu 1990-2050 (għall-UE-28).